L-Unjoni Ewropea tikkundanna bil-qawwa d-deċiżjoni mill-awtoritajiet tal-Venezwela li jiddikjaraw lill-Ambaxxatur ta' Spanja fil-Caracas bħala persona non grata u tesprimi s-solidarjetà sħiħa tagħha ma' Spanja. L-UE tfakkar li d-deċiżjonijiet tagħha fil-qasam tal-politika barranija jittieħdu b'unanimità. Nappellaw sabiex din id-deċiżjoni tiġi rtirata minħabba li taffettwa r-relazzjonijiet bejn il-Venezwela u l-Unjoni Ewropea. Fir-rigward tad-deċiżjoni riċenti li jiġu organizzati elezzjonijiet presidenzjali, meħuda mill-Assemblea Nazzjonali Kostitwenti li mhijiex rikonoxxuta mill-UE, jiddispjaċina ferm li din ittieħdet barra mill-ambitu tad-djalogu nazzjonali. L-elezzjonijiet għandhom ikunu bbażati fuq kalendarju elettorali vijabbli, maqbul fil-kuntest tad-djalogu nazzjonali mal-atturi rilevanti u l-partiti politiċi kollha, li kollha kemm huma għandhom jassumu r-responsabbiltajiet tagħhom. Ir-rispett lejn il-kundizzjonijiet ugwali, ġusti u trasparenti ta' parteċipazzjoni, inkluż it-tneħħija ta' projbizzjonijiet minn fuq l-avversarji politiċi, kompożizzjoni bbilanċjata tal-Kunsill Elettorali Nazzjonali u l-eżistenza ta' biżżejjed garanziji inkluż osservazzjoni internazzjonali indipendenti, huma l-uniku mod kif tinbena mill-ġdid il-fiduċja tal-poplu tal-Venezwela fil-proċess elettorali u tiġi evitata aktar polarizzazzjoni. F'dan il-kuntest, l-UE tiddeplora wkoll id-deċiżjoni riċenti tal-Qorti Suprema li teskludi lill-MUD mill-elezzjonijiet presidenzjali, li tirrappreżenta ksur ġdid u serju tal-prinċipju ta' elezzjonijiet ġusti. Il-futur tal-Venezwela jista' jiġi determinat biss mill-poplu tagħha. L-Unjoni Ewropea ttenni l-ħtieġa ta' soluzzjoni nnegozjata u paċifika għall-kriżi fil-Venezwela bbażata fuq elezzjonijiet kredibbli, ir-rikonoxximent u r-rispett tar-rwol u l-indipendenza tal-istituzzjonijiet kollha eletti demokratikament, b'mod partikolari l-Assemblea Nazzjonali, ir-rilaxx tal-priġunieri politiċi kollha u ż-żamma tad-drittijiet tal-bniedem u l-libertajiet fundamentali. L-UE ser tibqa' tissorvelja s-sitwazzjoni u tinsab lesta tieħu l-miżuri xierqa fid-dawl tal-iżviluppi u ser tkompli tuża l-istrumenti kollha tagħha sabiex trawwem soluzzjonijiet demokratiċi kondiviżi li jwasslu għal stabbiltà politika u jippermettu lill-pajjiż jindirizza l-ħtiġijiet urġenti tal-popolazzjoni li ntlaqtet ħażin mill-kriżi attwali. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u n-Norveġja, membri taż-Żona Ekonomika Ewropea, kif ukoll ir-Repubblika tal-Moldova u l-Georgia, jallinjaw ruħhom ma' din id-Dikjarazzjoni. *L-Eks-Repubblika Jugoslava tal-Maċedonja, il-Montenegro. is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.